Eesti Päevaleht rikkus head ajakirjandustava     Allikas: Eesti Ajalehtede Liidu Pressinõukogu otsus 17.09.2009    Pressinõukogu arutas agentuuri Eurostrip omanikfirma kaebust kaebust Eesti Päevalehes 7. juulil 2009 ilmunud artikli Ärimees kaupleb Eesti neide Euroopa striptiisimaailma  peale ning otsustas, et leht rikkus head ajakirjandustava.    Artiklis on juttu striptiisitaride väidetavalt karmidest töölepingutest ning valelubadustega tantsijate võlaorjusesse meelitamisest.    Pressinõukogu otsustas, et Eesti Päevaleht rikkus ajakirjanduseetika koodeksi punkti 4.1., mille järgi peavad faktid, arvamused ja oletused olema selgelt eristatavad. Pressinõukogu hinnangul on artiklis segamini faktid ja ajakirjaniku arvamused. Artiklist ei ole võimalik aru saada, milline  info pärineb allikatelt (näiteks artiklis kirjeldatud töölepingust) ning milline on ajakirjaniku oletus. See omakorda viib eetikakoodeksi punkti 1.4. rikkumiseni, mis kohustab ajakirjandusorganisatsiooni kandma hoolt selle eest, et ei ilmuks ebatäpne, moonutatud või eksitav info.    Agentuuri kohta ebatäpse info avaldamisel oleks pidanud leht avaldama agentuuri vastulause ning jätkama läbirääkimisi vastulause koostamisel, kuni on saavutatud vastastikku sobiv lahendus. Vastulauses oleks saanud  agentuur tagasi lükata moonutatud info avaldamisest tekkinud mitmetimõistetavused, nagu oleks agentuuri näol tegemist seadusi rikkuva organisatsiooniga, kusjuures tõstatatud kahtlustused on jäänud artiklis piisavalt tõendamata.    Agentuuri kommentaar: Eesti Päevaleht on artikli Ärimees kaupleb Eesti neide Euroopa striptiisimaailma avaldamisega toime pannud hea ajakirjandustava rikkumise, millega on tekitanud agentuurile suurt materiaalset ja mainekahju. Samuti on selle artikli mõjul mitmed algajad tantsijad eelistanud agentuuri abil ametlike lepingutega turvalistesse klubidesse tööleasumisele välismaale tööle sõitmist omal käel ilma lepinguta ja agendita või anonüümsete põrandaaluste vahendajate kaudu.    Eurostrip Agentuur hoiatab: Ilma ametliku ja arusaadava lepinguta, kahtlaste vahendajate kaudu ja tundmatute tööandjate juurde välismaale tööle sõitmine võib olla ohtlik! Kahtluste korral ja nõu küsimiseks soovitame tantsijatel-hostessidel pöörduda Eurostrip agentuuri või MTÜ Living for Tomorrow inimkaubanduse ennetamise Hotline'i poole.